次韻謝唐先生惠得
作者：項安世
朝代：宋

paragraphs: 後進魯諸生，斯文久服膺。
有心知映雪，何意望寒冰。
粵嶠連屏秀，閩溪凈練澄。
山川八州地，人物九霄鵬。
樞坐鄰丹扆，魁星粲玉繩。
風流方演迤，雲路好依乘。
賦客遺孫在，詩壇老將登。
踵門觀道德，命坐辱賓朋。
貌古文相似，身貧道不曾。
明珠一百顆，什襲永緘縢。